Document ID: /fineweb-2-swissfilter-quality_10-filterrobots/filtered/02820.jsonl.gz/149

U subotu 25. lipnja 2011. u Martignyu (Valais) je održan festival Dani 5 kontinenata pred preko 20 000 tisuća posjetitelja. Dani 5 kontinenata su prvi put održani još davne 1994. u Centru za kulturu u Martignyu. Od tada je festival mnogo putovao, iz godine u godinu postajao sve veći, bez da izgubi svoj smisao i šarm. To je jedan nezaobilazni kulturni događaj za kanton Valais, s bogatom prezentacijom različitih kultura. Ovdje su različitosti kultura, naroda, godina i boja dobro došle.
U jednom svijetu punom netrpeljivosti, mržnje i diskriminacije, poruka Dana 5 kontinenata je vrlo jasna: poštivanje drugih nacija, razumijevanje i zalaganje za međusobni razgovor i zajedničko mirno življenje svih nacija svijeta, dajte riječ umjetnicima, živite jedan trenutak sreće, slavite zajedništvo i budite solidarni u pogledu na cijeli svijet. Za ljude, za prirodu, za sve naše buduće generacije…
Na velikoj pozornici nastupio je i naš KUD Živa grana iz Geneve. Dvadeset i dvoje zaljubljenika u hrvatsku folklornu tradiciju po vodstvom gospođe Karmele Kristić stvorilo je atmosferu u kojoj je uživalo preko dvadeset tisuća martignjana i njihovih gostiju. Program je započeo pjesmom i plesovima iz Slavonije. Zanimljivo je bilo vidjeti i Ličko kolo i tjeranje vuka koje je oduševilo sve nazočne. U nastavku su naši folkloraši publiku upoznali s bogatom tradicijom Dubrovnika otplesavši svima nama dobro poznati Linđo, kojeg je publika pozdravila višestrukim pljeskom i ovacijama. Sve ove članice i članovi KUD-a Živa grana su na jedan lijep, i onim što su pokazali, bogat način predstavili hrvatsku tradicijsku kulturu domaćinima i svim posjetiteljima ovog festivala. Ovaj festival i nastup naših hrvatskih folkloraša pokazao je s kolikom ljubavlju i radošću Hrvati frankofonske Švicarske pjevaju i plešu hrvatske plesove i nose starinske narodne nošnje i na ovaj način obogaćuju multikulturalni život sredine u kojoj su pronašli svoj dom. Ne smijemo zaboraviti i dvoje divnih ljudi koji su nosili sav teret ovog festivala, domaćine: Jeremi Lugarija i gospođu Dominic Dorsa, hvala im za sve. I na kraju ponovit ćemo njihove riječi prilikom pozdrava – vidimo se ponovno iduće godine.
Zlatko Šešet